[Ioannes Episcopus servus servorum Dei, dilecto filio .... Priori sanctæ Mariæ Pampilonensis salutem et Apostolicam benedictionem. Ex parte dilecti filii..... Abbatis Clun. nobis extitit intimatum, quod tam Abbates, et Priores, qui fuerunt pro tempore, ac conventus Clun. quàm Priores et conventus Prioratuum Cluniacensis Ordinis, Monasterio Clun. pleno jure subjectorum, domos, grangias, prata, nemora, molendina, possessiones, redditus, vineas, jura, jurisdictiones, et quædam alia bona eorumdem Monasterii, et Prioratuum, datis super hoc litteris, et instrumentis publicis confectis, interpositis juramentis, et pœnis adjectis, nonnullis clericis et laïcis, aliquibus eorum ad vitam, quibusdam verò ad non modicum tempus, et aliis perpetuò ad firmam, vel sub censu annuo, pro suæ voluntatis arbitrio, in ipsorum Monasterii, et Prioratuum læsionem enormem concedere præsumpserunt; quorum aliqui litteras confirmationis in forma communi à Sede Apostolica impetrasse dicuntur. Quare idem Abbas nobis humiliter supplicavit ut ipsis Monasterio Cluniacensis et Prioratibus super hoc providere paterna sollicitudine curaremus. Nos itaque ipsius precibus inclinati, discretioni tuæ per Apostolica scripta mandamus, quatinus nonobstantibus juramentis, instrumentis, et litteris, pœnis, ac confirmationibus supradictis, vel si aliquibus ex prædictis, qui bona hujusmodi taliter detinere noscuntur, à prædicta Sede indultum existat, quod per litteras Apostolicas interdici, suspendi, aut excommunicari non possint, nisi in eis de indulgentia hujusmodi expressa mentio habeatur, et constitutione de duabus dietis edita in Concilio generali, dummodo ultra tertiam vel quartam aliquis extra suam Diœcesim auctoritate præsentium ad judicium non trahatur, ea, quæ de bonis prædictorum Monasterii, et Prioratuum per concessiones hujusmodi alienata inveneris illicitè vel distracta, ad jus et proprietatem eorumdem Monasterii, et Prioratuum legitimè revocare procures, contradictores per censuram Ecclesiasticam appellatione postposita compescendo. Testes autem qui fuerint nominati si se gratia, odio, vel timore subtraxerint, censura simili appellatione cessante compellas veritati testimonium perhibere. Datum Viterbii XV. Kalendas Februarii, Pontificatus nostri anno primo. Sunt et aliæ duæ conservatoriæ, ejusdem tenoris et datæ, ab eodem Pontifice directæ Abbati S. Cornelii de Compendio Suessionens. Diœces. et Decano Ecclesiæ Pælentinensis, ad eumdem effectum.]